Pedram Mehram er dømt for at have overtrådt sin meldepligt, men han har ingen penge til at betale bøden.

For mindre end to uger siden havde 63 af de afviste asylansøgere på Udrejsecenter Kærshovedgård i Midtjylland siden årsskiftet været i retten.

I dag er tallet oppe på 87. Og endnu flere står i kø.

Fælles for dem alle er, at de har overtrådt deres meldepligt - nogle af dem igen og igen og igen. Samlet er 243 personer blevet sigtet for ikke at have meldt sig hos politiet dagligt, som de ellers er pålagt tre til syv gange om ugen. I alt drejer det sig om flere end 10.000 overtrædelser.

Ifølge senioranklager hos Midt- og Vestjyllands Politi Jens Severinsen har næsten alle retssager ført til, at den tiltalte er blevet dømt. En håndfuld af de afviste asylansøgere har fået en fængselsstraf. Omkring 25 af dem har fået en advarsel. Og i 50 tilfælde har straffen været en bøde på mellem 1000 og 1500 kroner.

Men kun én bøde er på nuværende tidspunkt blevet betalt, og en anden har fået en afdragsordning.

Normalt har de dømte op til 30 dage til at betale deres bøde. Dermed kan flere af personerne på tålt ophold stadig nå at betale til tiden, men indtil videre har lysten eller evnen til at betale bøden ikke været så stor, forklarer Jens Severinsen til TV 2.

- Vi hører tit fra de tiltalte, at de ikke har nogen penge. Og man får jo ikke nogen penge eller understøttelse, når man er på Kærshovedgård.

Afvist asylansøger kan ikke betale sin bøde

Pedram Mehrdel er en af de knap 200 afviste asylansøgere på Udrejsecenter Kærshovedgård. Han har lige nu en bøde hængende over hovedet, som han endnu ikke har fået betalt.

Og han bruger netop det velkendte argument.

- Jeg har jo ingen penge at betale bøden med, siger han til TV 2 og forklarer, hvordan han endte med at overtræde sin meldepligt.

- Som regel har jeg glemt det. For eksempel tog jeg fejl af tirsdag og mandag og skrev under med en forkert dato. Engang tog jeg fejl af onsdag og torsdag, hvor vi ikke skal skrive under. Det har skabt misforståelser. Her er vi så presset og kan ikke samle tankerne, så vi glemmer ting.

Pedram Mehram i sit værelse på Udrejsecenteret Kærshovedgård Foto: TV 2

Pedram Mehrdel og andre afviste asylansøgere, der er i samme båd, får støtte af forsvarsadvokat Jakob Fastrup. Han mener ikke, det giver nogen mening, at personerne på Udrejsecenter Kærshovedgård har meldepligt.

- Det er ressourcespild og penge direkte ud af vinduet. Det er det rene symbolpolitik, siger han til TV 2.

Også forsvarsadvokat Kaare Kristensen kalder det symbolpolitik.

- Det tjener ikke noget. Det kan ikke betale sig at køre dyre sager mod personer, der alligevel ikke kan betale bøden, og som er ligeglade med, om de skal i fængsel eller ej.

Anklager følger lovgivningen på området

Ifølge senioranklager Jens Severinsen er der tale om et retssikkerhedsprincip. Når man bliver retsforfulgt, er det fordi, at man har begået noget strafbart.

Det gælder både uden for Kærshovedgård, og det gælder for sager, der må blive begået på udrejsecentret, forklarer han.

Så de afviste asylansøgere, der overtræder deres meldepligt og får bøder, har ikke noget alternativ?

- Det er ikke op til politi og anklagemyndighed at vurdere rimeligheden i en given anmeldelse. Det er en ordning, der er gennemført af regeringen og Folketinget, som vi er blevet pålagt. Og hvis der er en lovgivning, der ser ud til at være overtrådt, og der kommer en anmeldelse, vurderer vi sagen, siger Jens Severinsen.

Udlændingeminister Inger Støjberg (V) har tidligere sagt, at hun bruger gerne ressourcer på at retsforfølge udlændingene:

- De har intet at gøre i Danmark, men indtil vi kan få dem sendt ud, bliver vi nødt til at have hånd i hanke med, hvor de opholder sig, nemlig på Kærshovedgård. Gør de ikke det, straffer vi dem og sætter dem i fængsel, sagde hun for knap to uger siden til Jyllands-Posten.

Ingen tegn på fald i antal sager

Tilbage på Udrejsecenteret Kærshovedgård undrer Pedram Mehram sig over meldepligten.

- De tjekker jo alt i forvejen. De chikanerer os og siger, vi skal afgive fingeraftryk hver dag. De ved da, hvornår vi forlader lejren. De ved, hvem der går ud og hvornår, og hvornår de kommer tilbage. De ved det hele, siger han og tilføjer:

- Det virker absurd, at vi skal være pligtopfyldende, for vi må jo ingenting. Hvis jeg får en arbejdstilladelse, kan jeg lave mange ting. Jeg er frisør, men jeg kan også andre ting. Men her har vi ikke lov til at arbejde.

I alt har Midt- og Vestjyllands Politi siden oprettelsen af udrejsecentret for to år siden registreret 10.067 overtrædelser. 243 personer er blevet sigtet for at overtræde meldepligten, og heraf har de 87 nu været for retten. Senioranklager Jens Severinsen er blevet udvalgt til udelukkende at beskæftige sig med sagerne om overtrædelse af opholds- og meldepligt.

- Der er ikke udsigt til, at vi hos anklagemyndigheden får færre sager af den slags.

Retten i Herning har siden årsskiftet afsat én til to retsdage om ugen til denne sagstype.